《赋得白白江鱼入馔来》
清代·李振钧

飘然有客出成都，直下湘江奉母趋。綵鹢翻红飞画桨，珍鱼跳白入行厨。

斜量印颊如横剑，细数文鳞欲缀珠。玉尺乍抛牵翠荇，银刀才剖藉青蒲。

鲜分池面羹原活，滑忆波心脂更腴。贯柳犹怜霜泼剌，隔花谁荐雪肌肤。

海东远借垂竿手，堂上新挥斫脍图。汲向涌泉应不俟，盛来截竹更何须。

曾经丙穴加餐劝，又进辰馐舞綵娱。纵壑文章推旧族，卧冰家世溯前谟。

庭县政况能苏辙，带佩官还说绾符。买自沙头逢亥日，烹传舵尾付丁奴。

莫教画板愚群獭，讵类铜盘幻一驴。楚竹初然炊晓馔，蜀胶佐饷醉朝餔。

晴潭冻解供蔬笥，晚市烟寒绕荻芦。游或武昌闲咏马，携将赤壁漫从苏。

秋风莼菜系归思，春水桃花问钓徒。练影双双疑素结，锦鳞六六讶琼铺。

溉鬵诗卷常怀尔，弹铗歌声孰慰吾。他日南湖相忆处，可凭溪友达书无。

作者简介：李振钧，字海初，太湖县人。道光己丑一甲一名进士，授编修。有《味镫听叶庐诗草》。